b'\n_START_ARTICLE_\nZaviralci aldosteronskih receptorjev\n_START_SECTION_\nMehanizem delovanja\n_START_PARAGRAPH_\nAldosteron je mineralokortikoidni hormon, ki se ve\xc5\xbee na aldosteronske receptorje v epitelijskih (npr. ledvice) in neepitelijskih tkivih (npr. srce, krvne \xc5\xbeile in mo\xc5\xbegani) in pove\xc4\x8da reabsorpcijo natrija. Zadr\xc5\xbeevanje natrija v telesu povzro\xc4\x8di zadr\xc5\xbeevanje vode, kar pove\xc4\x8da volumen zunajceli\xc4\x8dne teko\xc4\x8dine in s tem povi\xc5\xa1anje krvnega tlaka. Dra\xc5\xbeljaji za spro\xc5\xa1\xc4\x8danje aldosterona so zmanj\xc5\xa1ana prostornina krvi, hiponatremija, hiperkalemija, hiperglikemija, angiotenzin II in adenokortikotropni hormon. Izlo\xc4\x8danje aldosterona zavira atrijski natriureti\xc4\x8dni peptid, ki se spro\xc5\xa1\xc4\x8da v kri ob pove\xc4\x8danju prostornine zunajceli\xc4\x8dne teko\xc4\x8dine. Prekomerno izlo\xc4\x8danje aldosterona povzro\xc4\x8da vnetje ven\xc4\x8dnih \xc5\xbeil, hipertrofijo sr\xc4\x8dne mi\xc5\xa1ice, fibrozo sr\xc4\x8dne mi\xc5\xa1ice, ventrikularne aritmije ter ishemi\xc4\x8dne in nekroti\xc4\x8dne lezije v srcu._NEWLINE_Zaviranje delovanja aldosterona pove\xc4\x8duje natriurezo in diurezo (izlo\xc4\x8danja natrija in vode s se\xc4\x8dem) in so\xc4\x8dasno ohranja raven kalija in magnezija v organizmu. Spro\xc5\xbei se zmanj\xc5\xa1evanje edemov, tudi v primeru neodzivnosti na zdravljenje z drugimi diuretiki. Zaradi natriureti\xc4\x8dnega delovanja pride tudi do po\xc4\x8dasnega in blagega zni\xc5\xbeevanja povi\xc5\xa1anega krvnega tlaka.\n_START_SECTION_\nIndikacije\n_START_PARAGRAPH_\nV klini\xc4\x8dni praksi se zaviralci aldosteronskih receptorjev najpogosteje uporabljajo pri zdravljenju kroni\xc4\x8dnega sr\xc4\x8dnega popu\xc5\xa1\xc4\x8danja in jetrne ciroze._NEWLINE_Uporabljajo se tudi pri primarnem aldosteronizmu, kadar operativno zdravljenje ni primerno, edemih pri kroni\xc4\x8dnih ledvi\xc4\x8dnih obolenjih in povi\xc5\xa1anem krvnem tlaku (kot dodatni antihipertenziv, ko drugo antihipertenzijsko zdravljenje ni dovolj u\xc4\x8dinkovito ali ni primerno in je ugotovljen hiperaldosteronizem).\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nZaviralci aldosteronskih receptorjev lahko med drugim povzro\xc4\x8dijo \xc5\xbeivljenjsko ogro\xc5\xbeajo\xc4\x8do hiperkaliemijo, ki jo lahko izzovejo ledvi\xc4\x8dna insuficienca, sladkorna bolezen, napredovalo sr\xc4\x8dno popu\xc5\xa1\xc4\x8danje, visoka starost ali druga zdravila, ki jih bolnik jemlje so\xc4\x8dasno.'